*Эрүүл мэндийн сайдын 2018 оны ...сарын ...өдрийн...... дугаар тушаалын 11 дугаар хавсралт*

**Үр шилжүүлэн суулгах эмчилгээнд тээгч эх ашиглах, харилцааг зохицуулах журам**

1. **Нийтлэг үндэслэл**
   1. Үр шилжүүлэн суулгах эмчилгээнд тээгч эхийн тусламжтай эмчилгээг үргэлжлүүлэх хүссэнтэй холбоотой үүсэх харилцааг энэхүү журмаар зохицуулна.
2. **Тээгч эх, олох тухай**
   1. Үр шилжүүлэн суулгах төв нь тээгч эхийг зуучлахгүй бөгөөд үйлчлүүлэгч өөрөө, эсвэл эрх бүхий байгууллага тээгч эхийг олно.
   2. Эрүүл мэндийн байгууллагаас өөрөө хүүхэд тээх боломжгүй нь батлагдсан дараах тохиолдолд үйлчлүүлэгчийн хүсэлтээр тээгч эхийн тусламжтай эмчилгээг үргэлжлүүлэхийг зөвшөөрнө.
      1. Төрөлхийн умайгүй
      2. Умай тайруулах ажилбар хийлгэсэн
      3. Ашерманы хам шинж
      4. 3-с дээш удаа IVF эмчилгээ хийгээд үр дүнгүй болсон
      5. Эхийн амь насанд халгаа үүсгэдэг жирэмсний хүнд хэлбэрийн хордлого
      6. Биемахбодийн хүнд хэлбэрийн өвчний (нүдний даралт ихсэлт, артерийн даралт ихсэлт, зүрхний төрөлхийн болон олдмол гажиг, амьсгалын дутагдалын хүнд хэлбэр, экстрагенитал эмгэгүүд г.м.) улмаас жирэмсэн болох боломжгүй
      7. Тээгч эх ашиглан хүүхэдтэй болох гэр бүлийн хос нь эрэгтэй 50 хүртлэх, эмэгтэй 45 хүртлэх настай, нийгмийн өмнө хариуцлага хүлээх чадвартай байна.
   3. Үйлчлүүлэгч, болон тээгч эх, тэдгээрийн нөхөр, хамтран амьдрагч нар эмнэлэгт бичгээр хүсэлт гаргах ба хүсэлтийг албан ёсны загварын дагуу бичгээр үйлдэнэ.
   4. Тээгч эх өөрчлөгдөх бол тухай бүрт шаардлагатай бичиг баримтыг шинээр бүрдүүлэн, үйлчлүүлэгчийн картанд хавсаргана.
   5. Үйлчлүүлэгч тээгч эхтэй сайн дурын үндсэн дээр гэрээ байгуулсан байх ёстой ба гэрээний хуулбарыг эмнэлгийн бичиг баримтанд хавсаргана.
   6. Тээгч эх нь дараах шаардлагын хангасан байна
      1. Биеийн болон сэтгэцийн хувьд харьцангуй эрүүл, нийгмийн өмнө хариуцлага хүлээх бүрэн чадамжтай
      2. Тээгч эх өмнө нь амьд хүүхэд төрүүлсөн байна.
      3. 25-35 настай байх
      4. Хэрэв нэгээс дээш төрсөн бол сүүлийн хоёр төрөлтийн хоорондох зай 2 жилээс багагүй байх
      5. Тээгч эх нь уг хүүхдийн хууль ёсны эх болохгүй
      6. Нэг тээгч эхэд нөхөн үржихүйд туслах аргаар 3-аас олон удаа эмчилгээ хийхийг хориглоно.
      7. Хэрэв тээгч эх нөхөн үржихүйд туслах аргаар 2 удаа эмчилгээ хийгээд жирэмслээгүй бол дахин тээгч эх байхыг хориглоно
   7. Тээгч эхийн эрх
      1. Хүүхэд тээж төрүүлэх үеийн оношилгоо, эмчилгээний зардалыг захиалагч талаар төлүүлэх
      2. Хүүхэд тээж төрүүлэхтэй холбоотой гарсан хүндрэлийг оношлох, эмчлэх үеийн зардлыг төлүүлэх
      3. Хүүхэд тээж төрүүлэхтэй холбоотой хийсэн гэрээний биелэлтийг хэрэгжүүлэхийг шаардах
      4. Тээгч эх нь жирэмсэн эмэгтэйтэй холбоотой Монгол улсын хуульд заасан бүх эрхийг эдлэх
   8. Тээгч эхийн үүрэг
      1. Хүүхэд тээж төрүүлэх талаар захиалагч талтай хийсэн гэрээг биелүүлэх
      2. Тээгч эх болох гэж байгаа эмэгтэй бэлгийн замын халдварт өвчин, түүний дотор ХДХВ, өөр бусад халдварт өвчин, мөн зүрх судасны өвчин, бамбай булчирхайн эмгэг зэрэг хүүхдийн эрүүл мэндэд нөлөөлж болох бусад өвчний үзлэг шинжилгээ хийлгэж, сүүлийн 6 сар цус, цусан бүтээгдэхүүн сэлбүүлээгүй гэдгээ бичгээр мэдэгдэх
      3. Тээгч эх эмнэлэг, эмнэлгийн тусламж үйлчилгээнд өөрийн нэрийг бүртгүүлж, өөрийгөө тээгч эх гэдгийг ойлгомжтой тайлбарлах ба захиалагч хосын нэр, хаягыг хамт бүртгүүлэх
      4. Тээгч эх гэрээний дагуу тухайн хүүхдийг төрүүлсний дараа биологийн эцэг, эхэд нь хүлээлгэн өгөх
   9. Захиалагч талын эрх
      1. Тээгч эх ашиглаж хүүхэдтэй болох
      2. Тээгч эхтэй байгуулсан гэрээний заалтыг биелүүлэхийг шаардах
      3. Тээгч эх гэрээнд заасан үүргээ биелүүлээгүй тохиолдолд тухайн тээгч эхээс татгалзах
   10. Захиалагч талын үүрэг
       1. Тээгч эхэд шаардлагатай эмнэлгийн тусламж үйлчилгээнд хамруулах, түүнтэй холбоотой зардал, төлбөрийг төлөх
       2. Талуудын хооронд байгуулсан гэрээний заалтыг биелүүлэх
       3. Төрсөн хүүхдийн сэтгэцийн болон бие махбодийн байдлаас үл хамааран хүүхдийн хууль ёсны асран хамгаалагч болох
3. **Тусламж үйлчилгээ**
   1. Тээгч эх нь үйлчлүүлэгчийн адил шаардлагатай оношлогоо, шинжилгээнд хамрагдах ба товлосон хугацаанд шаардлагатай үзлэг, шинжилгээнд хамруулахыг захиалагч хариуцна.
   2. Захиалагч тээгч эхийн үзлэг, шинжилгээнд ирэх бүрт хамт ирэх ёстой ба хамт ирээгүйгээс үүсэх аливаа асуудлыг тухайн нөхөн үржихүйн төв хариуцахгүй.
   3. Эмч, эмнэлгийн мэргэжилтэн нь тээгч эхэд өөрийнх нь эрүүл мэндийн байдал, тусламж үйлчилгээний төлөвлөгөө, эмчилгээний үр дүнгийн талаарх мэдээллийг бүрэн өгнө
   4. Тээгч эх нь ажилбар хийлгэх бүрт ажилбарын таниулсан зөвшөөрлийн хуудастай танилцаж, гарын үсэг зурах ба захиалагчийн өвчний түүхэнд хавсаргана
   5. Тээгч эх болохыг зөвшөөрсөн аливаа эмэгтэй, хүүхдийг захиалагч эхэд хүлээлгэж өгөх хүртэл ургийн хөгжилд сөргөөр нөлөөлөх дараах үйлдэлийг хийхгүй бөгөөд үүнтэй холбоотой асуудалд тухайн эрүүл мэндийн төв хариуцлага хүлээхгүй.
      1. Жирэмсний хугацаанд олон бэлгийн хавьтагчтай хамгаалалтгүй бэлгийн харьцаанд орохгүй байх
      2. Хэрэглэсэн тариур дахин хэрэглэхгүй байх
      3. Эмнэлэгийн хяналт шалгалтгүйгээр, цусны төвөөс бусад зөвшөөрөгдөөгүй эх сурвалжаас цус хийлгэхгүй байх
      4. Урагт хортой химийн (эмийн бодис, архи, тамхи, хар тамхи), физик (рентген болон цацраг идэвхит туяа) болон биологийн (бактер, вирус, мөөгөнцөр, шимэгч) хүчин зүйлсийн нөлөөлөлд санаатай/ санаандгүй өртөхгүй байх
      5. Хэт ачаалал бүхий дасгал хөдөлгөөн хийхгүй байх
   6. Тээгч эх шилжүүлэн суулгасан үр хөврөл, ургийг тээж байх үеийн амьжиргааны зардал, эмчилгээ үйлчилгээний зардал, төрөлт, төрсний дараах тусламж үйлчилгээний зардал зэрэг нь талуудын хооронд тохиролцсон гэрээгээр шийдэгдэнэ.
   7. Төрөх үед тээгч эхийн амь нас аюулд орсон нөхцөлд төрөөгүй хүүхдээс илүү тээгч эхийн амь насыг эхэнд тавих ба гэрээний дагуу тохиролцсон бүх төлбөрийг төлнө.
   8. Тээгч эх нь нөхөн үржихүйн туслах аргаар эмчилгээнд орж жирэмсэн болох/болсны дараа жирэмслэлтийг зогсоох хүсэлтэй бол талуудын хооронд байгуулсан гэрээний дагуу асуудлыг шийднэ.
   9. Хэрэв жирэмсний үед хүүхдэд ургийн гажиг илэрвэл цаашид авах арга хэмжээг эмнэлгийн заалтаар, үйлчлүүлэгчтэй харилцан зөвшилцсөн хуулийн дагуу шийдвэрлэнэ.
   10. Хэрэв жирэмсний үед захиалагч эцэг, эх нь гэнэтийн осолоор нас барсан тохиолдолд талуудын хооронд байгуулсан гэрээний дагуу шийдвэрлэгдэнэ.
   11. Хэрэв жирэмсний үед захиалагч гэр бүл салсан тохиолдолд тухайн төрөх хүүхдийн биологийн эцэг, эхийг хууль ёсны асран хамгаалагч хэмээн үзэж, хуулийн дагуу асуудлыг шийдвэрлэнэ.
   12. Нөхөн үржихүйн төв ажилбарт орсон тээгч эхийн мэдээлэл болон үр шилжүүлэн суулгах ажилбарын талаарх мэдээ, үр дүнг эрх бүхий байгууллагад хагас жил тутамд мэдээллэнэ.
4. **Тээгч эхийн тусламжтай хүүхэдтэй болох гэж буй хосын үр хөврөлийг ашиглах, хадгалах, устгах, шилжүүлэх** 
   1. Нөхөн үржихүйн туслах арга ашиглан үүсгэсэн үр хөврөл нь тухайн хосын өмч хэмээн үзэх тул, ашиглах, хадгалах, устгах, шилжүүлэх үйл ажиллагаа заавал тэдний зөвшөөрлийн дагуу хийгдэнэ.
   2. Тээгч эх ашиглан хүүхэдтэй болох гэж буй хосуудаас нөхөн үржихүйн туслах аргын тусламжтай бий болгосон үр хөврөлийг суулгах, хөлдөөж хадгалах боломжтой. Үр хөврөлийн шилжүүлэн суулгах тоо 3-с ихгүй байна. Үлдсэн үр хөврөлийг хосын хүсэлтээр хөлдөөж хадгалж болно.
   3. Үр хөврөлийг тээгч эхэд шилжүүлэн суулгах эмчилгээ хийж, амжилттай жирэмслэн улмаар эмчилгээ үргэлжилж байх үед захиалагч хос үлдсэн үр хөврөлийг давхар өөр тээгч эхэд шилжүүлэн суулгах эмчилгээг хийхгүй.
   4. Хэрэв тээгч эхэд үр шилжүүлэн суулгах эмчилгээ амжилттай болж хүүхэдтэй болсон бол тухайн тээгч эхэд 2 жилийн дараа үлдсэн үр хөврөлийг дахин ашиглаж эмчилгээг үргэлжүүлж болно. Тэр хүртэл үлдсэн үр хөврөлийг зохих журмын дагуу хадгалахыг нөхөн үржихүйн төв хариуцна.
   5. Хэрэв хосууд бичгээр зөвшөөрөл өгсөн тохиолдолд нөхөн үржихүйн төвд хадгалагдаж буй үр хөврөлийг эмчилгээнд хэрэглэх зорилгоор өөр нөхөн үржихүйн төв рүү шилжүүлж болно.
   6. Нөхөн үржихүйн төв нь дараах нөхцөлүүдэд хосын үр хөврөлийг устгаж болно.
      1. Үйлчлүүлэгч хос нөхөн үржихүйн тусламж үйлчилгээг цаашид үргэлжүүлэхийг хүсэхгүй байгаа тохиолдолд
      2. 20-аас дээш жил хадгалагдсан үр хөврөл
      3. Хосууд гэрлэлтээ цуцлуулсан бол хосын хэн нэг нь цаашид хууль ёсны асран хамгаалагч болж чадах хүсэлтээ гаргаж ашиглаж болно
      4. Хосуудын аль нэг нь нас барсан тохиолдолд үйлчлүүлэгчийн хүсэлтээр үр хөврөлийг устгана.
      5. Хосууд үр хөврөлийг хөлдөөх, хадгалах зардалыг 1 жилээс дээш хугацаанд нөхөн төлж барагдуулаагүй тохиолдолд
      6. Хэрэв нөхөн үржихүйн төв өөрийн үйл ажиллагааг зогсоох тохиолдолд хадгалагдсан үр хөврөлийг үйлчлүүлэгчийн хүсэлт, зөвшилцөлийн дагуу устгах, шилжүүлж болно.
   7. Журмын 4.6.5 нөхцөлийг хангасан, устгагдах ёстой үр хөврөлийг хосын бичгэн зөвшөөрөлтэй бол судалгааны зорилгоор хадгалж болно.
   8. Хосууд үр хөврөлийг өөр нөхөн үржихүйн төв рүү шилжүүлэх, хадгалах болон ашиглах нь тэдний хүсэлтээр шийдэгдэх бөгөөд энэ үед мэдээллийг эрх бүхий байгууллагад заавал мэдэгдэх үүрэгтэй.
5. **Тээгч эх ашиглан төрсөн хүүхдийн хууль эрх зүйн байдал**
   1. Нөхөн үржихүйд туслах аргаар тээгч эхийн тусламжтай хүүхэдтэй болсон хосуудын хүүхэд тэдний хууль ёсны хүүхэд ба өөрөөрөө байгалийн жамаар төрсөн хүүхэдтэй адил эрхтэй байна
   2. Тээгч эхээс төрсөн хүүхдийн төрсөний гэрчилгээг захиалагч эцэг, эхийн нэрээр бүртгэнэ.
   3. Нөхөн үржихүйд туслах эмчилгээнд орсоны дараа хүүхэд төрөхөөс өмнө захиалагч хосууд салсан тохиолдолд хүүхэд тухайн хосын хууль ёсны хүүхэд хэвээр байна.
6. **Журмыг зөрчсөн тохиолдолд авах арга хэмжээ** 
   1. Санаатайгаар, эсвэл ашиг хонжоо олох сонирхолын үүднээс энэхүү журмын аль нэг заалтыг зөрчсөн хувь хүн, албан байгууллагад холбогдох хуулийн дагуу (донорын тухай хууль, эрүүл мэндийн тухай хууль, зөрчлийн тухай хууль) арга хэмжээ авна.